SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS

PROTOKOLS Nr. 6

**2018. gada 11. decembrī plkst.9.00**

Ādažu militārajā bāzē

Kadagā, Ādažu novadā

Sēdē piedalās:

komisijas locekļi:

**Juris Jurašs**

**Aldis Blumbergs**

**Raimonds Bergmanis**

**Ivans Klementjevs**

**Juris Rancāns**

**Mārtiņš Staķis**

**Uzaicinātie:**

* aizsardzības ministrs **Raimonds Bergmanis**
* Nacionālo bruņoto spēku Sauszemes spēku mehanizētās kājnieku brigādes komandieris pulkvedis **Ilmārs Atis Lejiņš**
* Aizsardzības ministrijas valsts sekretāra vietnieks – politikas direktors **Jānis Karlsbergs**
* Aizsardzības ministrijas izpildsekretārs militāro spēju attīstības jautājumos **Juris Kiukucāns**
* Nacionālo bruņoto spēku Apvienotā štāba priekšnieka vietnieks apgādes jautājumos pulkvedis **Imants Ziediņš**
* aizsardzības ministra biroja un Ādažu militārās bāzes pārstāvji.

citas personas:

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede un Māris Veinalds**

**komisijas deputātu palīgi Anna Āboliņa, Mārtiņš Lode, Liene Millere un Jeļena Šušpanova**

**Sēdi vada:** komisijaspriekšsēdētājs J.Jurašs

**Sēdi protokolē:** I.Silabriede

**Sēdes veids:** atklāta

Darba kārtība:

**Nacionālo bruņoto spēku Ādažu militārā poligona apmeklējums.**

*Komisija ierodas Ādažu militārajā bāzē, kur tiek iepazīstināta ar sēdes norises kārtību.*

**J.Jurašs** atklāj izbraukuma sēdi, atgādina darba kārtības detaļas. Dod vārdu pulkvedim I.A.Lejiņam.

**I.A.Lejiņš** demonstrē prezentāciju un informē komisiju par poligona aktualitātēm: garnizona vienībām, karavīru skaitu un pakļautību, bāzes infrastruktūru, uzdevumiem, attīstību. Nākotnē tiek veidots multinacionālās divīzijas štābs; projektā piedalās Latvija, Dānija un Igaunija. Operacionālā valoda poligonā ir angļu.

Informē par bāzes vēsturi, struktūru, tajā ietilpstošajām vienībām, kā arī plānotajām strukturālajām izmaiņām un attīstības perspektīvām. Uzsver bāzes labo sadarbību ar Ādažu pašvaldību un pienesumu novada ekonomikai. Pamato, ka ar savām kaujas šaušanas, taktisko apmācību u.c. iespējām Ādažu poligons ir labākais (ne lielākais) Baltijā. Šobrīd ir sasniegts optimālais poligona izmantošanas līmenis.

Kā Sauszemes mehanizētās kājnieku brigādes (turpmāk – SzMKBde) uzdevumus I.A.Lejiņš nosauc valsts aizsardzību, starptautiskās operācijas un atbalstu sabiedrībai. Brigāde ir manevra spēks. Uzsver jauno tehnoloģiju izmantošanas nozīmi efektīvas savietojamības nodrošināšanā ar sabiedrotajiem.

Jaunu spēju attīstībai tiek izmantots aizsardzības budžeta 2 % no IKP pieaugums. Tiek plānota nepieciešamās tehnikas iegāde, kas ir sarežģīts process. Tāpat tiek ieguldīts infrastruktūras uzturēšanā, kā arī karavīru profesionālajā izglītībā. Kā problēmu atzīmē 5 gadu ciklu karavīru mainībā, kas ir jāplāno savlaicīgi. Atspēko medijos izskanējušo viedokli par vecas tehnikas iepirkumiem, jo mūsu iepirktā tehnika starptautiskajās mācībās pierāda savu labo kvalitāti.

Īpaši akcentē sabiedroto lomu brigādes štābā, kompetenci un NATO savietojamību. Pēc kaujas gatavības izvērtēšanas testiem SzMKBde ir viena no 6 brigādēm NATO, kura ir sertificēta. Uzsver, ka daudznacionālā sadarbība šobrīd ir bāzes ikdiena, kur NATO kaujas grupas sastāvā uzturas Kanādas, Albānijas, Čehijas, Polijas, Slovākijas, Slovēnijas, Itālijas, Spānijas un Melnkalnes pārstāvji ar savu bruņutehniku. Komentē sabiedroto karavīru rotācijas procesu. Atzīmē problēmas, kuras palīdz risināt NATO kaujas grupa.

I.A.Lejiņš aicina deputātus uzdot **jautājumus**.

**I.Klementjevs** jautā par Eiropas valstu dažādās militārās tehnikas savietojamību, iespējamām problēmām to kvalitatīvi izmantot kara gadījumā.

**I.A.Lejiņš** un **R.Bergmanis** komentē detaļas, kā šis jautājums tiek risināts; atzīmē pozitīvus sadarbības piemērus.

**I.Klementjevs** interesējas par Ādažu pašvaldības iedzīvotāju darba iespējām poligonā.

**I.A.Lejiņš** informē, ka civilajiem darbiniekiem ir iespējas strādāt bāzē, ja ir vakances. Šī iespēja ir maz izmantota, jo ādažnieki vēlas strādāt Rīgā.

**M.Staķis** jautā par bāzes militāro personālu, rekrutēšanas iespējām un viņu darbības ilgumu.

**I.A.Lejiņš** komentē militārpersonu kadru mainību bāzē, kas vidēji ir 10 % gadā. Pēdējo gadu laikā situācija ir uzlabojusies, vērojams karavīru pieaugums. Informē par iemesliem, kādēļ karavīri pamet dienestu Ādažu bāzē: rotācija Nacionālo bruņoto spēku (turpmāk – NBS) struktūru ietvaros saistībā ar karavīru ģimenes dzīvesvietu; atalgojuma konkurētspēja. Nākamajā gadā plānotās izmaiņas karavīru atalgojuma sistēmā šobrīd motivē palikt dienestā un nogaidīt. Svarīgs ir ne tikai atalgojums, bet arī dienesta, darba un atpūtas apstākļi. Šie ir kompleksi risināmi jautājumi.

**J.Karlsbergs** komentē NBS sastāva nepieciešamo pieaugumu un tam atbilstošo finansējumu.

**I.A.Lejiņš** sniedz komentāru par iespējām motivēt karavīrus dienestam Ādažu bāzē.

**J.Jurašs** lūdz komentāru par obligātā militārā dienesta (turpmāk – OMD) aspektu.

**I.A.Lejiņš** akcentē, ka tas ir politisks jautājums. Komentē profesionālo redzējumu par veidiem, kā pilsoņus piesaistīt karadienestam, atzīmē piemērus no citu valstu (ASV, Zviedrijas, Norvēģijas, Igaunijas, Lietuvas) OMD prakses. Uzsver, ka OMD nekādā gadījumā nedrīkst būt tāds, kā tas Latvijā bija 90-tajos gados – kā palīgpersonāls saimniecisko darbu izpildei.

**J.Jurašs** lūdz komentēt OMD piemērotību tieši kaujasspēju aspektā.

**I.A.Lejiņš** uzsver, ka visefektīvākā ir profesionālā armija. OMD ir veids, kā piesaistīt karavīrus, bet problēmas būs finansējuma nepietiekamībā. Uzsver Zemessardzes attīstību, kur plānots ieguldīt līdzekļus.

**J.Jurašs** secina, ka esošā sistēma ir šim brīdim optimālākā.

**R.Bergmanis** atsaucas uz Latvijas starpkaru perioda pieredzi, atzīmē resursu un infrastruktūras problēmas, kā arī instruktoru un telpu nepietiekamību OMD sistēmas nodrošināšanai.

**I.A.Lejiņš** akcentē, ka finansējuma izmantošanai jābūt līdzsvarotai un pārdomātai.

**J.Jurašs** interesējas, ko Saeimas komisija varētu darīt armijas atbalstam.

**I.A.Lejiņš** akcentē esošā NBS attīstības plāna izpildes veicināšanu. Uzsver, ka šajā plānā paredzēta pakāpeniska un vieda armijas attīstība. Aicina komisijas deputātus regulāri apmeklēt Ādažu bāzi, redzēt situāciju uz vietas un sekot līdzi plānoto darbu izpildei.

Kā politiski risināmu jautājumu atzīmē karavīru dzīves apstākļu uzlabošanu ne tikai atalgojuma aspektā, bet arī paredzot dzīvojamo telpu kompensāciju efektīvu mehānismu. Vēlas deputātu izpratni par karavīru vajadzībām, darba apstākļu uzlabošanas nepieciešamību. Uzsver sasaisti ar sabiedroto spēku tehniskajām iespējām.

**R.Bergmanis** karavīru problēmas ilustrē ar konkrētu piemēru par hipotekārā kredīta saņemšanas iespējām karavīru ģimenei, kas nav motivējoši. Pievērš uzmanību nepietiekamai sporta infrastruktūras pieejamībai armijas bāzēs.

**J.Jurašs** atsaucas uz personiskajiem kontaktiem ar karavīriem, un informāciju par sporta zāļu nepietiekamību.

**A.I.Lejiņš** informē par pasākumiem sporta infrastruktūras pilnveidošanā Ādažu poligonā un iespējām izmantot mežu skriešanas treniņiem.

Aicina noslēgt šo sēdes daļu, lai piedalītos jaunās kazarmas atklāšanā. Uzsver, ka ministrijas un NBS pārstāvji uz deputātu jautājumiem atbildēs visā turpmākajā sēdes laikā.

*Turpmākajā sēdes gaitā komisijas deputāti piedalās jaunās kazarmas ēkas svinīgajā atklāšanā. Kazarmas atklāšanas ceremonijā piedalās aizsardzības ministrs Raimonds Bergmanis, NBS pārstāvji un kapelāns.*

*Pēc svinīgās ceremonijas deputāti iepazīstas ar jaunās kazarmas telpām, novērtē to funkcionālās iespējas un priekšrocības, kā arī uzklausa Aizsardzības ministrijas un NBS pārstāvju sniegto informāciju un atbildes uz deputātu jautājumiem.*

*Kazarma paredzēta Latvijas karavīru izmitināšanai, tajā varēs izvietot līdz 450 cilvēku. Kazarma ir 7731  kvadrātmetru liela četrstāvu ēka, tās būvniecība tika uzsākta pagājušā gada decembrī. Šī ir pirmā no četrām šāda tipa kazarmām, kuras plānots būvēt Ādažu bāzē, radot papildu izmitināšanas iespējas gan Latvijas, gan sabiedroto spēku karavīriem, kas ierodas Latvijā uz apmācību vai rotācijas laiku. Trešās un ceturtās kazarmas būvniecībai plānots piesaistīt NATO Drošības investīciju programmas līdzfinansējumu.*

*Pēc kazarmas atklāšanas braucienā pa Ādažu bāzes teritoriju deputāti tiek iepazīstināti ar bāzes infrastruktūru, karavīru ikdienas darba organizāciju, sadarbību ar sabiedroto valstu pārstāvjiem, finanšu līdzekļu izmantošanu, NBS Sauszemes spēku Mehanizētās kājnieku brigādes attīstību un nākotnes izaicinājumiem būvniecībā.*

*Noslēgumā komisijas deputāti piedalās svinīgajā karoga pasniegšanas atjaunotajam Artilērijas divizionam ceremonijā.*

Sēde pabeigta plkst. 11.50.

Komisijas priekšsēdētājs J.Jurašs

Komisijas priekšsēdētāja biedrs A.Blumbergs

Protokolētājs I.Silabriede